“…EMBAGA yange, embaga yange, ani anankuba embaga nze omwami wange ....” Bino bye bimu ku bigambo Nnamwandu Suzan Nannono obwedda by’akaaba oluvannyuma lw’okufuna amawulire nti bba, eyavudde awaka nga mulamu tteke afudde!
William Buluma Wejuli abadde yinginiya wa kkampuni ensogozi y’omwenge eya Nile Brewaries e Jinja okumala emyaka kyokka ku Lwokusatu lwa wiiki eno ekyuma kyennyini ky’addukanya kye kyamwettidde.
Kigambibwa nti, omugenzi yabadde ayambadde kaadi mu bulago ng’eno ekyuma gye kyasise olwo ne kimugoya. Bino byonna byabaddewo nga tewali muntu yenna era abamu ku bakozi banne baagenze okumudduukirira nga kimaze dda okumugoya ekitundutundu ky’omubiri ekisinga era baggyeemu bunyama.
Buluma abadde mutuuze mu Bbuto e Bweyogerere era we yafiiridde ng’esigadde wiiki ssatu zokka okugattibwa mu bufumbo Obutukuvu ne mukyala we Suzan Nannono, 29.
Nannono yategeezezza nti, bba yava awaka ku Lwokusatu lwa wiiki eno ate nga ku Lwokuna balina okukeera ku klezia okusoma emisomo gy’obufumbo. Kyamubuuseeko okufuna essimu nga bamubikira bba nti, afiiridde mu kkolero e Jinja.
Embaga yaabwe ebadde egenda Ekyuma kya bbiya kigaayizza Yinginiya kubaawo nga June 25 era mu klezia babadde bagenda kulangibwa omulundi ogusembayo. Nnamwandu ayagala kkampuni ya Nile Brewaries okumunnyonnyola engeri bba gye yafuddemu era poliisi eteekewo n’okunoonyereza kyokka nga mu kiseera kino tamanyi bw’agenda kulabirira omwana bba gwe yamulekedde.
Richard Kisekka omu ku booluganda yagambye nti muganda waabwe abadde mukugu mu byuma era bali mu ntiisa olw’engeri gye yafuddemu. Annet Mutesaasira maama wa Nnamwandu asabye kkampuni ya Nile Brewaries okubannyonnyola ekyasse omuntu waabwe kubanga tebannaba kufuna lipoota nzijuvu.
Omwogezi wa kkampuni ya Nile Breweries Sumine Namaganda yategeezezza nti, bakyalinze poliisi okubawa alipoota ku nfa y’omugenzi kubanga nabo tebamanyi ngeri ekyuma gye kyamukuttemu.
Kyokka yategeezezza nti nkola ya kkampuni yaabwe okuliyirira omugenzi era n’eby’okuziika byonna baamazze dda okubikwasa aba A PLUS bakole ku nsonga z’okuziika zonna
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn